SPIŠ: Iba nedávno kúpila hrad a klasicistický kaštieľ aj s priľahlými pozemkami vo Veľkom Kamenci v juhovýchodnom cípe Slovenska. Obe stavby sú národné kultúrne pamiatky a stoja na skok od hraníc s Maďarskom.
Ešte predtým získala do vlastníctva budovu priamo v centre Košíc na rohu Hlavnej a Alžbetinej ulice, v ktorej v minulosti roky sídlila pobočka maďarskej OTP banky. Tiež ide o národnú kultúrnu pamiatku, v ktorej kedysi sídlila jezuitská univerzita Beňadika Kišdyho.
Ďalšie nákupy na Slovensku
Slovenská spoločnosť Manevi SK blízka maďarskej vláde premiéra Viktora Orbána vo veľkom nakupuje nehnuteľnosti po celom Slovensku. Iba nedávno do jej portfólia pribudli viaceré historické budovy po celom Spiši.
Manevi SK po novom vlastní renesančný kaštieľ rodu Thurzovcov zo 16. storočia v Betlanovciach s vedľa stojacou kúriou a priľahlým parkom, takzvaný Krupekov dom v historickom jadre Levoče a meštiansky dom stojaci neďaleko radnice v historickom centre Kežmarku.
Betlanovský kaštieľ je národnou kultúrnou pamiatkou, posledné dve spomínané budovy sú súčasťou mestskej pamiatkovej rezervácie. Na mapovaní aktivít spoločnosti Manevi SK spolupracoval portál Aktuality.sk s východoslovenským denníkom Korzár, ktorý sa téme skupovania nehnuteľností maďarským štátom venuje dlhodobo.
Firma prepojená s maďarskou vládou
Spoločnosť Manevi SK na otázky Aktuality.sk nereagovala. S jej prokuristom Tiborom Rigóom sa spojiť nepodarilo. Firma sídli v Dunajskej Strede na adrese bývalého autosalónu a autoservisu značky Suzuki, ktorý prevádzkovala Rigóova rodinná spoločnosť Turdus. Samotný objekt vlastní iná Rigóova rodinná spoločnosť Oriolus.
V prípade Manevi SK ide o slovenskú pobočku maďarskej vládnej nadácie s názvom Közép-európai Épített Örökség Megőrző Alapítvány, čo v preklade znamená "Nadácia pre zachovanie nehnuteľného dedičstva v Strednej Európe".
Z Registra partnerov verejného sektora vyplýva, že medzi jej konečných užívateľov výhod patrí napríklad pravá ruka maďarského ministra zahraničných vecí Pétera Szjjártóa a štátny tajomník tohto ministerstva Levente Magyar. Ten vedie takzvané kuratórium nadácie. Jeho ďalší členovia sú rovnako osoby blízke vládnej strane Fidesz maďarského premiéra Viktora Orbána.
(Článok pokračuje pod obrázkom)
Investigatívne centrum Jána Kuciaka vo svojom článku tvrdí, že zriadenie nadácie sprevádzal v Maďarsku presun značného objemu štátneho majetku. Zákon o jej zriadení, ktorý v polovici roka 2020 maďarský parlament schválil ústavnou väčšinou, jej priznal akcie dvoch štátnych firiem.
Dostali majetok za desiatky miliónov eur
Firmy dovtedy patrili do portfólia maďarského ministerstva zahraničných vecí. Ide o maďarské obchodné spoločnosti Comitatus-energia Beruházási Kereskedelmi és Szolgáltató, ktorá je jediným majiteľom slovenskej firmy Manevi SK, a Manevi. Už v tom čase obe maďarské spoločnosti vlastnili viaceré nehnuteľnosti za hranicami Maďarska - napríklad v Rumunsku.
Portál ICJK ďalej píše, že nadácia vznikla až vo februári 2021 a podľa rozhodnutia o registrácii bola hodnota majetku, ktorú na ňu maďarský štát prepísal cez spoločnosti Manevi a Comitatus-energia Beruházási Kereskedelmi és Szolgáltató, takmer 16 miliárd forintov. V prepočte ide o sumu viac ako 40 miliónov eur.
Obe štátne firmy následne v polovici apríla 2021 vymazali zo zoznamu firiem, ktoré spravuje maďarské ministerstvo zahraničných vecí. Podľa internetového portálu hvg.hu maďarská vláda tieto spoločnosti odovzdala do správy vtedy novovzniknutej "Nadácii pre zachovanie nehnuteľného dedičstva v Strednej Európe".
Deklarovali sme, čo tam nechceme
Betlanovce ležia v dotyku s Národným parkom Slovenský raj. V obci sa nachádza viacero pamätihodností. Medzi dominanty obce patrí práve renesančný kaštieľ rodu Thurzovcov, vedľa ktorého stoja dve kúrie, zrúcanina župného domu a rozsiahly park.
Spoločnosť Manevi SK v Betlanovciach postupne od začiatku tohto roka skúpila od súkromných vlastníkov schátraný kaštieľ, ktorý je národnou kultúrnou pamiatkou, vedľa stojacu schátranú kúriu s priľahlými pozemkami a rozsiahlym parkom. Cena realitnej transakcie nie je známa.
V prípade kaštieľa ide o najstarší renesančný kaštieľ na Spiši, ktorý dlhé roky čaká na svoju záchranu. Aktuálne je v havarijnom stave a pre verejnosť je dlhodobo zatvorený. V minulosti v ňom sídlila správa národného parku. Jeho plánovaná rekonštrukcia, ktorú Manevi SK podľa starostu obce Zoltána Vargu zamýšľa, si pravdepodobne vyžiada milióny eur.
"Po rekonštrukcii by tam mohla byť napríklad reštaurácia s ubytovaním. Po službách je tu vzhľadom na turisticky obľúbený národný park v susedstve veľký záujem. Park by mohol byť prístupný verejnosti. My sme novému majiteľovi skôr deklarovali, čo by sme tam nechceli - napríklad kasíno, nočný klub alebo nevestinec," hovorí o plánoch Varga.
Jednu zrúcaninu zachraňuje aj obec
Starosta pripomína, že ľudia sa nemajú pozerať na toho, kto nehnuteľnosti po celom Slovensku skupuje, ale na tých, ktorí o ne nestoja. Slovenský štát pritom dlhodobo deklaruje, že na nákup národných kultúrnych pamiatok od ich vlastníkov cez svoje inštitúcie - napríklad ministerstvo kultúry - nemá peniaze.
(Článok pokračuje pod obrázkom)
Areál kaštieľa pozostáva ešte s ďalších troch nehnuteľností - dvoch kúrií a zrúcaniny župného domu. Jednu z kúrií pred časom kúpil popradský podnikateľ v gastro sektore, ktorý starú nehnuteľnosť zveľadil a opravil. Druhú kúriu, v zlom technickom stave, kúpila práve Manevi SK.
V tieni známeho kaštieľa sa však nachádza ešte jedna významná pamiatka. Je v havarijnom stave, mnohí turisti ju preto prehliadnu. Ide o župný dom Stolice X. spišských kopijníkov.
Takzvaný župný dom vlastní samotná obec Betlanovce. Nedávno na jeho záchranu, výstavbu nového multifunkčného ihriska a ďalšie aktivity získala z Nórskych fondov čiastku 750-tisíc eur.
"Po prieskume trhu sme zistili, že vinou zdražovania nám chýba asi 280-tisíc eur. Okolo 230-tisíc je zdraženie stavebných materiálov na rekonštrukciu župného domu, ďalších 50-tisíc na multifunkčnom ihrisku. Neviem, kde tieto peniaze zoženieme, ide o ročný rozpočet obce. Toľko peňazí jednoducho nemáme," krčí plecami Zoltán Varga.
Potenciál obce je v cestovnom ruchu
Stolica X. spišských kopijníkov bola výsadným územím, akých bolo na Spiši v stredoveku a novoveku niekoľko. Stolici X. spišských kopijníkov udelili uhorskí panovníci prvé známe privilégiá v 13. storočí. Kopijníci boli príslušníkmi drobnej šľachty, ktorých úlohou bolo chrániť severnú hranicu Slovenska.
Historici sa rozchádzajú v názoroch, či boli maďarského, slovenského alebo iného pôvodu. Kopijníci mali vlastnú samosprávu, formálne však podliehali spišskému županovi. Mali tiež špeciálne výsady. Nemuseli platiť dane, clá na jarmokoch a mali právo súdiť v menej významných záležitostiach.
(Článok pokračuje pod obrázkom)
Ich povinnosťou bolo zasa posielať v prípade potreby kráľa zo svojich radov ozbrojencov. Práve odtiaľ pochádza názov stolice. Desiati muži posielali do boja jedného spomedzi seba.
Starosta Betlanoviec okrem investičných akcií cez Nórske fondy spomína nevyužitý turistický potenciál obce. Samospráva má smelé plány. Sama totiž plánuje v obci rozvíjať viaceré služby pre turistov - v podobe kaviarne, zmrzlinárne či rýchleho občerstvenia. V súčasnosti je k dispozícii napríklad tenisový kurt, ktorý stojí v príjemnom prostredí vedľa areálu kaštieľa priamo pod oknami obecného úradu a pod kostolnou vežou.
Krupekov dom v Levoči
V apríli 2022 sa firma Manevi SK stala majiteľom takzvaného Krupekovho domu na Námestí Majstra Pavla v Levoči, ktorý je súčasťou mestskej pamiatkovej rezervácie. Dom kupovala od súkromného majiteľa a nehnuteľnosť si vyžaduje rozsiahlu rekonštrukciu, na ktorú budú dohliadať pamiatkari.
(Článok pokračuje pod obrázkom)
Pamiatková rezervácia v Levoči je zapísaná aj do zoznamu svetového kultúrneho dedičstva UNESCO. Predajná cena nehnuteľnosti nie je známa, podľa odhadov má rádovo ísť o vyššie stovky tisíc eur.
Šebastián Krupek sa v Levoči usadil v prvej polovici 16. storočia. Patril k významným krakovským kupcom, ktorí obchodovali s rudou. V Levoči viedol ich expozitúru pre obchod s Uhorskom. Bohato zdobená a maľovaná fasáda domu svedčí o tom, že jeho majiteľ bol jedným z najbohatších mešťanov mesta.
V Kežmarku budova po módnej návrhárke
Podtatranské kráľovské mesto Kežmarok predstavuje popri Levoči najrozsiahlejší a najucelenejší komplex historických pamiatok na Spiši. Prehliadka centra mesta začína pri budove kežmarskej radnice, ktorá dominuje Hlavnému námestiu.
(Článok pokračuje pod obrázkom)
Koncom minulého roka Manevi SK nakupovala aj tu. Do svojho zoznamu nehnuteľností získala meštiansky dom, ktorí domáci poznajú pod moderným názvom Hankin Mode. Dlhé roky v ňom sídlil rovnomenný butik známej kežmarskej módnej návrhárky Hanky Tomášovej.
Jej vlastná módna značka Hankin Mode vstúpila na slovenský odevný trh v roku 1992. Jej modely v minulosti získali viacero ocenení. Po ťažkých zdravotných komplikáciách a viacerých operáciách napokon chorobe podľahla v auguste 2014.
Nehnuteľnosť v centre Kežmarku napokon po dedičskom konaní pripadla jej potomkom. Tí ju ešte v priebehu roka 2020 ponúkali na predaj za približne pol milióna eur. Zhruba pol roka po kúpe meštianskeho domu, ktorý je súčasťou mestskej pamiatkovej rezervácie, oficiálne navštívil Kežmarok aj štátny tajomník maďarského ministerstva zahraničných vecí Levente Magyar.
Magyar predsedá maďarskej nadácia, ktorá je jediným spoločníkom Manevi SK. Do Kežmarku pricestoval v marci 2022 pri príležitosti odhalenia bronzovej sochy kežmarského rodáka a najznámejšieho majiteľa Kežmarského hradu Imricha Thökölyho.
Primátor takou informáciou nedisponoval
Udalosti sa zúčastnil aj kežmarský primátor Ján Ferenčák, ktorý na tamojšej radnici hostil maďarskú delegáciu na čele s Leventem Magyarom. Ferenčák sa o nákupe budovy na Hlavnom námestí s maďarským štátnym tajomníkom ale nerozprával, takže budúce plány s ňou nepozná.
(Článok pokračuje pod obrázkom)
"Nebavili sme sa o tom, keďže takouto informáciou som v tom čase nedisponoval. Ale pri jeho najbližšej návšteve Kežmarku otvorím aj túto otázku," hovorí pre Aktuality.sk primátor Kežmarku, ktorý je zároveň parlamentným poslancom za stranu Hlas.
Podľa oficiálnej internetovej stránky mesta Kežmarok bolo vyhotovenie bronzovej jazdeckej sochy Imricha Thökölyho v životnej veľkosti a jej preprava na miesto postavenia v réžii Generálneho konzulátu Maďarska. Ten sochu oficiálne daroval do vlastníctva samosprávy.
"Stredná Európa snáď ani nemá podobné miesta, kde by sa historická minulosť prejavovala takýmto spôsobom, kde bytostne cítiť legendy a činy veľkých predkov. Je pre mňa obzvlášť veľkou cťou, že práve Kežmarok sa podujal postaviť sochu svojmu rodákovi. Je to veľmi dôležitá chvíľa rozvoja maďarsko-slovenských vzťahov," povedal pri tej príležitosti Levente Magyar.
Slávnostné odhalenie bolo pôvodne naplánované na október 2021, teda v čase, kedy sa Manevi SK stala oficiálnym vlastníkom meštianskeho domu "Hankin Mode". Kvôli zhoršenej pandemickej situácii a s ňou súvisiacimi nariadeniami bola táto udalosť presunutá na koniec marca tohto roka.